b'\n_START_ARTICLE_\nUrmia (j\xc3\xa4rvi)\n_START_SECTION_\nMaantiede\n_START_PARAGRAPH_\nUrmiaj\xc3\xa4rvi sijaitsee yl\xc3\xa4nk\xc3\xb6alueella \xc4\x80z\xc4\x81rb\xc4\x81yj\xc4\x81n-e Gharb\xc4\xabn provinssissa Iranin luoteisosassa, noin 50 kilometrin p\xc3\xa4\xc3\xa4ss\xc3\xa4 Turkin rajasta. J\xc3\xa4rvi on 140 kilometri\xc3\xa4 pitk\xc3\xa4 ja 55 kilometri\xc3\xa4 leve\xc3\xa4. Sen pinta-ala on ennen kutistumistaan ollut 5\xc2\xa0470\xc2\xa0neli\xc3\xb6kilometri\xc3\xa4, siis nelj\xc3\xa4nneksen Saimaata suurempi. Urmia on matala suolaj\xc3\xa4rvi, jolla ei ole laskujokea. Keskisyvyys on vain seitsem\xc3\xa4n metri\xc3\xa4 ja suurin syvyys 16 metri\xc3\xa4. J\xc3\xa4rvi sijaitsee 1\xc2\xa0280 metrin korkeudessa merenpinnasta. J\xc3\xa4rvess\xc3\xa4 on 102 saarta._NEWLINE_J\xc3\xa4rven suolapitoisuus on noin 30 prosenttia, mik\xc3\xa4 on Kuolleenmeren tasoa ja l\xc3\xa4hes kymmenkertainen meriveteen verrattuna. Suolaisuuden takia juuri mik\xc3\xa4\xc3\xa4n kasvi tai el\xc3\xa4in ei el\xc3\xa4 j\xc3\xa4rvess\xc3\xa4. Poikkeuksia ovat kuitenkin esimerkiksi Artemia-\xc3\xa4yri\xc3\xa4iset, jotka puolestaan ruokkivat suuria flamingo- ja pelikaaniparvia. J\xc3\xa4rvell\xc3\xa4 onkin vuonna 1976 perustettu 4\xc2\xa0636\xc2\xa0neli\xc3\xb6kilometrin laajuinen Unescon biosf\xc3\xa4\xc3\xa4risuojelualue. J\xc3\xa4rven saarilla on kuusipeuran uhanalaiseksi katsotun alalajin, persiankuusipeuran (persiankauriin) er\xc3\xa4s suojelualue, jossa el\xc3\xa4int\xc3\xa4 yritet\xc3\xa4\xc3\xa4n palauttaa luontoon.  _NEWLINE_Urmiaj\xc3\xa4rven alue on ollut kauan asuttua. Se oli Mesopotamian kulttuurin reuna-aluetta ja sen sivistyksen piiriss\xc3\xa4. Assyrialaiset nimittiv\xc3\xa4t j\xc3\xa4rve\xc3\xa4 \xe2\x80\x9dAlemmaksi Nairin mereksi\xe2\x80\x9d, muinaiset persialaiset k\xc3\xa4yttiv\xc3\xa4t nime\xc3\xa4 Chichast ja roomalaiset nime\xc3\xa4 Lacus Matianus. Keskiajalla j\xc3\xa4rven nimi oli Kabuda._NEWLINE_Vuoden 2019 kev\xc3\xa4\xc3\xa4ll\xc3\xa4 Iranissa oli pahimmat tulvat 50 vuoteen. Tulvien j\xc3\xa4lkeen Urmiaj\xc3\xa4rven pinta-ala laajeni ja oli huhtikuussa 2019 noin 3000 neli\xc3\xb6kilometri\xc3\xa4. J\xc3\xa4rven syvyys kasvoi 62 cm verrattuna vuotta aikaisempaan syvyyteen.'